Diari Oficial de la Generalitat Valenciana


Sumari del DOGV 3483, del 28-04-1999 (1999/3079)

ORDRE de 5 de març de 1999, de la Conselleria de Medi Ambient, per la qual es crea i regula el Registre de centres que tinguen implantat un sistema de gestió ambiental d'acord amb el Reglament (CEE) 1.836/1993, de 29 de juny.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/03/05/(3)/dof/vci/html**

### Dades del document

Número de DOGV
:   3483

Data del DOGV
:   28-04-1999

Secció del DOGV
:   I. DISPOSICIONS GENERALS

Número del document
:   1999/3079


Data del document
:   05-03-1999

Organisme emissor
:   Conselleria de Medi Ambient

Tipus de document
:   Ordre

Correcció d'errades

Anàlisi jurídica

 Descriptors 

:   * contaminació industrial
    * legislació
    * política de medi ambient
    * registre de documents

ORDRE de 5 de març de 1999, de la Conselleria de Medi Ambient, per la qual es crea i regula el Registre de centres que tinguen implantat un sistema de gestió ambiental d'acord amb el Reglament (CEE) 1.836/1993, de 29 de juny. [1999/3079]
  
D'acord amb el Reial Decret 85/1996, de 26 de gener, pel qual s'estableixen normes per a l'aplicació del Reglament (CEE) 1836/1993 del Consell, de 29 de juny, pel qual es permet que les empreses del sector industrial s'adherisquen amb caràcter voluntari a un sistema comunitari de gestió i auditories ambientals, el Govern Valencià, mitjançant el Decret 28/1998, de 10 de març, designa la Direcció General de Qualitat Ambiental com a organisme competent, en l'àmbit de la Comunitat Valenciana, per a realitzar les comeses i efectuar les funcions a què es refereix el reglament comunitari esmentat.
  
L'article 4 del Decret 28/1998, estableix que l'organisme competent ha de registrar els centres que implanten un sistema integrat de gestió ambiental d'acord amb el Reglament (CEE) 1836/1993, i en la disposició addicional de l'esmentat decret s'indica que s'autoritza el conseller de Medi Ambient per a dictar les disposicions necessàries per a l'aplicació i desenvolupament d'aquest.
  
Segons l'article únic del Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries, corresponen a la Conselleria de Medi Ambient les competències i funcions en matèria de gestió ambiental.
  
En virtut del que s'ha exposat, fent ús de les competències que tinc atribuïdes i de les funcions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Article 1. Creació del Registre
  
Es crea el Registre de centres de la Comunitat Valenciana que tinguen implantats sistemes de gestió ambiental.
  
Article 2. Àmbit d'aplicació
  
Podran ser objecte d'inscripció en el Registre els centres de la Comunitat Valenciana en els quals es porte a terme una activitat industrial, tant públics com privats, que tinguen implantat i operatiu un sistema de gestió ambiental d'acord amb en el Reglament (CEE) 1836/1993 i que disposen de la declaració ambiental validada per un verificador ambiental acreditat.
  
Amb aquest fi, s'entendrà per centre l'emplaçament en què es porten a terme, en un lloc determinat, les activitats industrials sota el control d'una empresa, inclòs tot emmagatzemament connex o associat de matèries primeres, subproductes intermedis, productes finals i material de rebuig, com també tota infraestructura i equipament relacionat amb aquestes activitats, tant si són fixos com si no ho són.
  
S'entendrà per empresa aquella organització en la qual la direcció exerceix un control global de les activitats realitzades en un centre determinat.
  
La inscripció d'un centre en el Registre es regirà per les normes que sobre la matèria s'estableixen en el Reglament Comunitari 1836/1993; en el Decret 28/1998, de 10 de març, del Govern Valencià, i en aquesta ordre.
  
Article 3. Òrgan competent
  
La gestió del Registre correspon a la Direcció General de Qualitat Ambiental de la Conselleria de Medi Ambient, a qui també competeix resoldre sobre les sol·licituds d'inscripció en aquest Registre i sobre la suspensió o baixa de les inscripcions realitzades en els supòsits previstos en els apartats 3 i 4 de l'article 8 del Reglament (CEE) 1836/1993.
  
Article 4. Procediment
  
1. Sol·licitud: la inscripció en el registre serà sol·licitada pels representants legals de les empreses per al centre o centres indicats en l'article 1 d'aquesta ordre, en els quals s'haja implantat un sistema de gestió ambiental, mitjançant una instància adreçada a la Direcció General de Qualitat Ambiental de la Conselleria de Medi Ambient on consten les dades següents:
  
a) Raó social o denominació de l'empresa, NIF o CIF, domicili social, telèfon i fax.
  
b) Denominació i localització del centre, telèfon, fax i dades relatives a la persona de contacte responsable al centre.
  
c) Breu descripció de les activitats del centre.
  
d) Nom i adreça del verificador ambiental acreditat que ha validat la declaració ambiental adjunta.
  
e) Data límit per a la presentació de la següent declaració ambiental validada.
  
S'haurà d'adjuntar a la sol·licitud:
  
- Còpia del NIF o DNI del representant legal que firma la sol·licitud, com també còpia del document acreditatiu de la representació que exerceix.
  
- Còpia del NIF o CIF de l'empresa i còpia de l'alta o de l'últim rebut de l'IAE del centre.
  
- Una breu descripció del sistema de gestió ambiental.
  
- Una descripció del programa d'auditories establit per al centre, que preveja una periodicitat d'aquestes no superior a tres anys.
  
- La declaració ambiental inicial validada i, si escau, les declaracions ambientals posteriors validades.
  
2. Esmena de la sol·licitud: si la sol·licitud no reuneix els requisits de l'apartat anterior o l'administració considera necessària l'ampliació de dades que consten en aquesta, es requerirà l'interessat perquè en el termini de deu dies esmene la falta o aporte els documents pertinents; amb indicació que si no ho fa, se li tindrà per desistit de la petició, i s'arxivarà sense més tràmit.
  
3. Instrucció i resolució: durant la instrucció del procediment la Direcció General de Qualitat Ambiental podrà demanar als sol·licitants tota la informació que considere necessària i realitzar tots els actes de comprovació que estime oportuns per a emetre la resolució d'inscripció.
  
La Direcció General de Qualitat Ambiental resoldrà sobre les sol·licituds d'inscripció registrant el centre de què es tracte i assignant-li un número de registre. La resolució serà dictada en el termini màxim de sis mesos comptadors des de la data de presentació de la sol·licitud. Transcorregut aquest termini sense que hi haja resolució expressa, s'entendrà denegada la sol·licitud formulada.
  
Únicament podrà registrar un centre quan la Direcció General de Qualitat Ambiental haja rebut la declaració ambiental validada i haja comprovat que el centre satisfà totes les condicions establides en el Reglament (CEE) 1836/1993.
  
Així mateix, per al supòsit que s'establisca un sistema de taxes per a sufragar els costos administratius originats pels procediments de registre de centres, d'acord amb l'article 8 del Decret 28/1998, de 10 de març, del Govern Valencià, només escaurà la inscripció del centre quan haja sigut pagada la corresponent taxa.
  
La Direcció General de Qualitat Ambiental notificarà a l'empresa sol·licitant la inscripció en el Registre del centre corresponent, amb indicació del número de registre assignat, o bé la denegació motivada d'aquesta. Així mateix, donarà trasllat del número de registre, juntament amb aquelles dades bàsiques a què fa referència l'article 22 de la Llei 21/1992, de 16 de juliol, d'Indústria, a la Conselleria d'Ocupació, Indústria i Comerç, per a la seua inclusió en el Registre d'Establiments Industrials, de conformitat amb el que estableix l'article 24 de la llei esmentada.
  
Article 5. Contingut del Registre
  
El Registre de centres contindrà les següents dades bàsiques:
  
a) Relatives a l'empresa
  
1 Número o codi d'identificació fiscal
  
2. Raó social o denominació
  
3. Domicili social, telèfon i fax
  
4. Dades relatives al representant legal de l'empresa
  
b) Relatius al centre
  
1. Denominació
  
2. Activitats que es realitzen al centre
  
3. Localització, telèfon i fax
  
4. Persona de contacte
  
5. Número d'inscripció en el Registre
  
c) Relatius a la declaració ambiental i al sistema de gestió ambiental
  
1. Nom i adreça del verificador ambiental acreditat que ha validat la declaració ambiental
  
2. Data i dades rellevants de la declaració ambiental validada
  
3. Termini fixat per a la presentació de la següent declaració ambiental validada
  
4. Programa d'auditories establit per al centre
  
Article 6. Denegació, suspensió i supressió de la inscripció en el Registre
  
La Direcció General de Qualitat Ambiental podrà denegar o suspendre, segons escaiga, la inscripció d'un centre en el Registre quan siga informada per l'autoritat competent de la comissió al centre d'una infracció dels requisits normatius corresponents al medi ambient, i notificarà aquesta circumstància a la direcció del centre o empresa afectada.
  
Aquesta denegació o suspensió del Registre podrà ser retirada per la direcció general quan haja rebut garanties suficients per part de l'autoritat responsable competent que la infracció ha sigut esmenada i que s'han pres mesures adequades per a evitar que torne a repetir-se.
  
A l'efecte previst en el paràgraf anterior, d'acord amb el Decret 28/1998, de 10 de març, del Govern Valencià, si un centre registrat és sancionat per incompliment de la legislació sobre protecció del medi ambient, la direcció d'aquest o de l'empresa sol·licitant està obligada a posar aquesta circumstància en coneixement de la Direcció General de Qualitat Ambiental.
  
La supressió de la inscripció en el Registre escaurà quan l'empresa no presente a la Direcció General de Qualitat Ambiental les declaracions ambientals validades posteriors en el termini de tres mesos a partir del moment en què siga requerida per fer-ho. La falta de pagament en el termini esmentat de la corresponent taxa de registre, en el supòsit que aquesta s'establisca, serà determinant igualment de la supressió de la inscripció en el Registre.
  
Així mateix, si en qualsevol moment la Direcció General de Qualitat Ambiental arriba a la conclusió que el centre ja no compleix totes les condicions establides en el Reglament Comunitari, escaurà la supressió d'aquest centre del Registre.
  
Tant la suspensió de la inscripció com la supressió o baixa d'un centre en el Registre serà acordada per la Direcció General de Qualitat Ambiental prèvia audiència dels interessats.
  
Article 7. Actualització i manteniment del Registre
  
Els representants legals de les empreses els centres de les quals figuren inscrits en el Registre estaran obligats a comunicar a la Direcció General de Qualitat Ambiental qualsevol variació significativa que es produïsca en les dades aportades per a la seua inscripció, i es considerene com tals les relatives al tancament, trasllat, canvi de titularitat, adreça o activitat del centre.
  
La Direcció General de Qualitat Ambiental mantindrà actualitzats les dades que consten en el Registre, i reflectirà els canvis que s'hi produïsquen.
  
La Direcció General de Qualitat Ambiental podrà demanar informació dels centres inscrits, i també realitzar les visites de comprovació oportunes.
  
Disposició transitòria
  
Aquesta ordre serà d'aplicació a aquells procediments d'inscripció que es troben en tramitació a l'entrada en vigor d'aquesta.
  
Disposicions finals
  
Primera
  
Es faculta la Direcció General de Qualitat Ambiental de la Conselleria de Medi ambient per a dictar totes les disposicions que calguen per al desenvolupament i l'execució d'aquesta ordre.
  
Segona
  
Aquesta ordre entrarà en vigor l'endemà la publicació en el Diari Oficial de la Generalitat Valenciana.
  
València, 5 de març de 1999
  
El conseller de Medi Ambient,


Còpia Permalink ELI